**ГОДИШЕН ДОКЛАД**

**ЗА ДЕЙНОСТТА НА**

**ОД „ ЗЕМЕДЕЛИЕ“ ПЕРНИК**

**ЗА 2017 г.**

Областна дирекция „Земеделие“ Перник е специализирана териториална администрация към министъра на земеделието, храните и горите, второстепенен разпоредител с бюджет. Щатната численост на дирекцията, съгласно Устройствен правилник е 46 щатни бройки.

**ОСНОВНИ ДЕЙНОСТИ**

**Общо състояние на системите за финансово управление и контрол**

Областна дирекция „Земеделие” – Перник е второстепенен разпоредител с бюджет към Министерство на земеделието и храните. Имаме разработена Система за финансово управление и контрол, уреждаща обхвата и осъществяването на финансовото управление и контрол. Ежегодно определяме целите на администрацията в съответствие с целите на Министерство на земеделието и храните. Разработената стратегия за управление на риска , идентифицираните рискове и набелязаните мерки за неутрализиране на влиянието им осигуряват разумна увереност на ръководството за постигане целите на администрацията. Финансовото управление и контрол е цялостен процес, интегриран в дейността на администрацията , осъществяван от ръководители и служители. Вътрешният контрол е интегрирана рамка, включваща пет взаимосвързани елемента: контролна среда, управление на риска, контролни дейности, информация, комуникация и мониторинг.

Системата за финансово управление и контрол има за цел да осигури: законосъобразно, ефикасно и ефективно управление на публичните финанси, съответствие на финансово-счетоводната дейност с действащото законодателство, опазване на активите и информацията , предотвратяване и разкриване на финансови нарушения и грешки във функционирането на администрацията, достоверност на счетоводната информация, своевременна и надеждна информация, с оглед вземането на адекватни управленски решения, прозрачност и възможност за проследяване на решенията и действията, свързани с разходването на финансови средства.

При извършването на самооценка на СФУК са определени силните и слабите страни във функционирането и управлението на администрацията, както и влиянието на идентифицираните рискове и предприетите действия и мерки за постигането на целите на дирекцията, дефинирани на базата на стратегическите и оперативните цели на МЗХ.

Системата за финансово управление и контрол е разработена в съответствие с разпоредбите на Закона за финансово управление и контрол в публичния сектор, Закона за публичните финанси, утвърдената счетоводна политика на МЗХ, устройствения правилник на областните дирекции „Земеделие”, разработените и утвърдени вътрешни правила, инструкции и др. Финансовият контрольор следи за правилното и законосъобразно разходване на финансовите средства и за всеки разход се изготвя контролен лист.

Управлението на риска е непрекъснат процес, който е неразделна част от управленския процес като цяло.

Инструментите и уменията, нужни за въвеждане на процеса по управление на риска и за получаване на разумна увереност, че целите ще бъдат постигнати, трябва да се изберат в съответствие с рисковете и при оптимално разходване на средства. Необходимо е да бъдат разработени процедури за идентифицирането на тези рискове, да бъде въведена система за контрол и докладване (вътрешно и външно) на значимите рискове на съответните нива. Идентифицирани и оценени са рисковете във всички административни звена на дирекцията, в т.ч. и в териториалните звена и са отразени в съответните риск-регистри.

Ежегодно се попълва въпросник за рисковия индекс . Целите на ОД»Земеделие» за 2017г. са планирани, съобразно спецификата на дейността и функциите на администрацията, и са обвързани с конкретни резултати, както и със стратегическите и оперативни цели на МЗХ.

През 2017г. няма промяна в Устройствения правилник на Областните дирекции „ Земеделие“ по отношение на възложени нови функции, промяна в структурата или промяна в числеността.

Контролните дейности (наричани още контроли), се дефинират като всяко едно действие, насочено към минимизиране на риска и увеличаване на вероятността за постигане на целите и задачите на организацията. Въвеждането на контролните дейности е в зависимост от извършената оценка на риска. Допустимо е един риск да бъде ограничаван с няколко, различни по вид контролни дейности, както и обратното: една контролна дейност да въздейства върху няколко риска. Ръководството трябва да планира, организира и направлява достатъчно контролни дейности, за да получи разумна увереност, че поставените цели и задачи ще бъдат постигнати.

Контролните дейности са правилата, процедурите и действията, насочени към намаляване на рисковете за постигане на целите на организацията и допринасящи за изпълнение решенията на ръководителите. Прилаганите контролни дейности са подходящи и са ефективни по отношение на разходите. Контролните дейности се прилагат във всички функции, процеси и на всички нива в администрацията. При въвеждането на контролните дейности, ръководителят взема предвид очакваната полза от тях, както и разходите за въвеждането и прилагането им. Контролните дейности се въвеждат в процесите и системите в момента на тяхното изграждане. Последващото въвеждане на контролни дейности е по-скъпо и по-неефективно.

За постигането на оперативните и стратегическите цели на администрацията е необходимо предприемането на адекватни мерки и действия за неутрализиране на идентифицираните рискове, застрашаващи неизпълнениито на целите. Имаме утвърдени вътрешни правила за приемане и отчитане на сигнали за коррупция и жалби на граждани, които регистрираме в деловодната система и в специален регистър. Ежегодно се изготвя анализ на постъпилите през годината жалби и резултатите от анализа служат за основа при предприемането на адекватни мерки и действия за корегиране на пропуските в работата.

През 2017г. няма постъпили сигнали за коррупция на служители от администрацията.

Имаме утвърдени правила за реда и начина на осъществяване на предварителен контрол върху документи и действия, свързани с цялостната дейност на дирекцията. Финансовият контрольор осъществява контрол на всички извършени разходи, след представен и одобрен доклад за извършване на разхода. Констатациите се отразяват в контролен лист. За 2017г. има издадени общо 769 броя контролни листа.

Не са делегирани правомощия на служители на ръководни длъжности, във връзка със служебните праоотношения, разходването на финансови средства, управление на собствеността и подписване на договори за поемане на задължения.

В ОД»Земеделие» - Перник няма звено за вътрешен одит и назначен вътрешен одитор. При установяване на необходимост от одитиране на даден процес или дейност, комисия от експерти извършва одит във всички административни звена и изготвя доклад . Организационната структура и числеността на администрацията са определении с устройствен правилник на областните дирекции «Земеделие» . С последната промяна ,числеността на администрацията е 46 щатни бройки, разпределени в две дирекции – Дирекция « АПФСДЧР» и главна дирекция «Аграрно развитие» и 6 териториални звена – Общински служби по земеделие.

Усилията ни са насочени към непрекъснато подобряване на процесса по предоставяне на административни услуги на гражданите. Всички утвърдени вътрешни правила, стартегии, инструкции, целите на администрацията, както и различни отчети са поместени на интернет страницата на дирекцията.

През 2017г. контролните дейности в ОД»Земеделие» -Перник са адекватни, функционират ефективно и допринасят за доброто финансово управление и контрол. Не се допуска неправомерно и незаконосъобразно разходване на публични финанси. Извършването на всеки разход и поемане на задължение да бъде мотивирано и одобрено от директора на дирекцията. Имаме и приети вътрешни правила за провеждане на процедури по възлагане на обществени поръчки в съответствие с разпоредбите на ЗОП. През 2016г. не са провеждани процедури по реда на ЗОП, но са приети вътрешни правила.

**Области на финансовото управление и контрол, в които са предприети действия, насочени към развитие и подобрение**

През 2017г. всички действия бяха насочени към детайлно и прецизно приоретизиране на разходите. Предвид ограничеността на бюджета и неговите параметри са извършвани разходи само за крайно наложителни дейности.

**Източници на информацията, използвана за изготвянето на доклада**

През 2017г. не са извършвани проверки на Сметната палата, АДФИ и др. контролни органи. Източниците за изготвяне на доклада са: годишните цели на администрацията, отчети и доклади от административните звена, утвърдената система за финансово управление и контрол, утвърдената стратегия за управление на риска, и др. вътрешни документи.

В резултат на извършената самооценка се констатира, че състоянието на финансовото управление и контрол в Областна дирекция «Земеделие» -Перник през 2017г. е добро.

**ДОСТЪП ДО ОБЩЕСТВЕНА ИНФОРМАЦИЯ**

В Областна дирекция „Земеделие” –Перник има утвърдени вътрешни правила за предоставяне на достъп до обществена информация и регистър на постъпилите заявления. Същите са публикувани на електронната страница на администрацията, както и бланката на самото заявление.

Заявленията за достъп до обществена информация се подават в деловодството на Областна дирекция „Земеделие” – Перник, в общинските служби по земеделие, по електронната поща, както и с писмо.

Достъпът до обществена информация се предоставя след заплащане на съответните разходи, съгласно Заповед № ЗМФ-1471от 29 ноември 2011г. Дължимите такси се заплащат по банков път. Право на достъп до обществена информация има всяко лице, отговарящо на изискванията на чл.4 от ЗДОИ /Закон за достъп до обществена информация/. Когато в заявлението не се съдържат изискуемите реквизити, то се оставя без разглеждане и компетентните служители уведомяват писмено заявителя.

Срокът за разглеждане на заявленията е 14-дневен, считано от датата на регистрация на заявлението в създадения в администрацията регистър. Срокът може да бъде удължен при наличието на обстоятелства и по ред , предвидени в чл.29,30,31 от ЗДОИ.

Във всички случаи по всяко постъпило заявление, ръководителят на администрацията се произнася с решение, което подлежи на съдебен контрол, съгласно разпоредбите на чл.42, ал.1 от ЗДОИ.

През 2017г. в Областна дирекция „Земеделие” има регистрирани три заявления за достъп до обществена информация.

С решения директорът е предоставил исканата информация за две от заявленията и по едно заявление е отказан достъп, тъй като исканата информация – серийни номера на новорегистрирани самоходни машини с определена марка за периода от 2013г. представлява идентификационни данни за регистрирана техника и не се включва в понятието обществена информация.

**ИЗПЪЛНЕНИЕ НА МЕРКИТЕ ОТ СЕКТОРНИЯ АНТИКОРУПЦИОНЕН ПЛАН В СИСТЕМАТА НА ЗЕМЕДЕЛИЕТО ПРЕЗ 2017г.**

Във връзка с изпълнение на съответните точки от мерките от секторния антикорупционен план, през 2017 г. в ОД „Земеделие“ – Перник беше извършено следното:

1.1.3. При извършването на проверките на земите от ДПФ, заедно с представители на съответната общинска служба, присъства и служител от дирекцията. За годината са извършени проверки двукратно – м. май и м. ноември.

1.1.4. При специализираните теренни проверки, служителите от общинските служби, участващи в екипите, извършиха проверки на територията на други общини / напр. служител от ОСЗ Земен извършва проверки в общините Брезник и Трън, служител от ОСЗ – Ковачевци извършва проверки в общините Трън, Перник, Брезник, Радомир, служители от дирекцията извършват проверки в общините Земен, Ковачевци, Перник, Трън/. За периода са проверени 2110 физически блока, съвместно с екипи от областите Благоевград, Кърджали и Хасково

1.1.5. По тази точка не е възможно извършване на ротация, тъй като инспектора по РЗГТ в ОД „Земеделие“ - Перник, е един.

1.1.6. При извършването на проверки по реда на Наредба №23/29.12.2015г. присъстват двама служители и много често директора на ГД“Аграрно развитие“ – извършени - 10 бр. проверки на обекти за съхранение на зърно, 22 броя проверки на земеделски стопани, взети са 36 бр. проби за окачествяване на зърно

1.1.7. Със заповед на директора се промени съставът на комисиите по чл.33, ал.6 от ЗСПЗЗ, има промени в съставите на служителите, определени със заповед по чл. 60а от ППЗСПЗЗ в ОСЗ Брезник, ОСЗ Радомир, ОСЗ Трън.

2.1.10. В посочения период не са извършвани проверки на декларациите по чл.29 ЗДСл

2.2.6. През 2017 г. не са актуализирани вътрешните правила.

3.1.13. За периода са проведени 12 броя срещи със земеделски стопани във всички общини ,приемат се граждани за консултации, разяснявас се промените в нормативната база всеки ден в рамките на работното време на дирекцията.

3.1.14. Проведени са 5 бр. консултативни съвети по животновъдство.

3.1.15. В посочения период не се провеждани анкети и допитвания до гражданите

**АДМИНИСТРАТИВНИ УСЛУГИ**

През отчетната 2017 година в общинските служби по земеделие, са извършени следните административни услуги:

|  |  |  |
| --- | --- | --- |
| **Наименование на** | **Брой постъпили** | **Брой извършени** |
| **административната услуга** | **молби за** | **административни** |
|  | **извършване на** | **услуги** |
|  | **админ. услуга** |  |
| 1. Изготвяне на скица на имот | 2676 | 15317 |
| 2. Изработване на скица- проект |  |  |
| за разделяне или съединяване на имоти | 152 | 1160 |
| 3. Въвеждане промени в регистъра на собствениците и в |  |  |
| регистъра на имотите | 1188 | 13272 |
| 5. Изработване на копие от карта или нейна част | 9 | 26 |
| 6. Изработване на копие от трасировъчен карнет на имот |  |  |
| Предоставяне координати (x,y) на гранични точки на имот | 9 | 683 |
| 7. Трасиране и/или заснемане и координиране |  |  |
| на границите на имотите | 239 | 1901 |
| 8. Издаване препис от решение на поземлената | 1116 | 2105 |
| комисия или общинската служба по земеделие и гори |
| 9. Регистриране на договор за аренда или наем | 3543 | 26629 |
| 10. Издаване на талон за аренда и наем | 19 | 65 |
| 11. Съгласуване на подробни устройствени | 1 | 1 |
| планове при промяна предназначението на имотите |
| 12. Предоставяне данни по характеристики | 1 | 1 |
| 14. Справка за налична информация от регистъра за масив | 8 | 24 |
| 15. Справка за налична информация от регистъра на собствениците | 11 | 69 |
| 16. Заверяване на издадена скица на имот и/ или | 63 | 3624 |
| копие от картата на масивите за ползване |
| 17. Презаверяване на скици от издаването на които са изтекли 6м. | 364 | 1259 |
| 20. Издаване на удостоверение за характеристики на имоти, | 730 | 1345 |
| необходими за определяне на данъчната им оценка |
| 21. Устни справки по картата на възстановената собственост, |  |  |
| карта на масивите за ползване и придружаващите ги регистри | 6 | 21 |
| 22. Отразяване на промяна предназначението на земеделските земи | 11 | 18 |
| 32. Заснемане на сгради и съоражения в стопански дворове | 1 | 1 |
| 35. Оцифряване на парцеларен план на стопански двор | 1 | 1 |
| 36. Проверка и контрол при съвместяване с квс на |  |  |
| местоположението и предназначението на сградите |  |  |
| и съораженията в парцеларни планове | 2 | 121 |
| 40. Изготвяне на трасировъчен карнет на масив за ползване | 3 | 3 |
| 41. Отразяване на ЦМ в ZEM формат | 78 | 193 |
| 42. Издаване на партида на имот | 50 | 217 |
| 43. Издаване на удостоверение за идентичност на имот | 20 | 36 |
| 44. Пълна история на имот | 9 | 22 |
| 45. Удостоверения за реституционни претенции | 3 | 7 |
| 46. Отговори на предложения, сигнали, жалби и молби | 410 | 410 |
| 47. Молби | 105 | 105 |
| 48. Съгласуване на ПУП на инфраструктурни обекти, засягащи имоти на повече от един собственик | 1 | 109 |
| 49. Други/становища по гр. и адм. дела, справки НАП ЧСИ и СИС | 163 | 163 |
| 50. Други/ окомплектоване преписки за съда/ | 12 | 12 |
| **О Б Щ О извършени административни услуги** | **11004** | **68920** |

**АГРАРНА ХАРАКТЕРИСТИКА НА ОБЛАСТ ПЕРНИК**

Пернишка област е разположена в западната част на Средна България. Граничи с областите София, Кюстендил, София град, а на северозапад с Република Сърбия. Регионът обхваща части на планините Верила, Витоша, Люлин и Вискяр, Пернишко, Радомирско и Брезнишки полета. Област Перник обхваща 6 общини: Брезник, Земен, Ковачевци, Перник, Радомир, Трън. Общата площ на област Перник е 2 394 кв. км., а населението на областта е 149 312 души, по данни на Националния статистически институт от 2011г.

Почти изцяло територията на Пернишка област попада в умереноконтиненталната подобласт, като районите в близост до планините Витоша, Люлин, Голо Бърдо и Любаш, климатът е по-влажен и се характеризира с по-големи количества валежи, ранни есенни слани и възвратни мразове..

Преобладаващите почвени типове са: канелените горски, чернозем-смолниците, хумусно-карбонатните ﴾рендзини﴿ кафявите горски, алувиално ливадните и делувиално ливадните почви. В областта се отглеждат зърнени и фуражни култури, ягодоплодни, етеричномаслени, подправъчни и лекарствени култури, късно полско зеленчукопроизводство.

Общата площ на земеделските територии в област Перник е 1 136 747 дка. От тях използваемата земеделска площ през стопанската 2016/2017 година, заета със земеделски култури, или използвана като ливади, пасища и мери / по данни от ИСАК/, е 527 915 дка, което е с 46,44% от общата земеделска площ, като в сравнение с 2016 г. увеличението е с 12,6%. Въвеждането на правното основание за ползваните площи като задължително условие за кандидатстване в кампаниите за директни плащания, схеми и мерки за подпомагане от 2015г. доведе до лек спад в заявяваните площи, но през 2017г. спадът е преодолян и от последните 5 години, това е най-голямата площ, заявена за подпомагане от бенефициентите.

**Растениевъдството** е с по-голяма тежест от двата основни отрасли в земеделието.

В областта се отглеждат следните култури:

- Маслодаен слънчоглед – засети площи общо за областта 87445 дка, реколтирани площи 87445 дка - производство на 16049 тона , със среден добив за областта от 184 кг/дка. Най-висок добив е получен в община Брезник от 210 кг/дка и най-нисък в община Ковачевци от 120 кг/дка. Площите са с 37060 дка /+73%/ в повече от 2016 г., тъй като компенсираха унищожените през късната есен площи, засети с рапица. Определено за земеделските стопани от област Перник слънчогледът се явява доходоносна култура, с добър пазар извън страната, предимно в Гърция.

- Царевица за зърно – засети площи общо за областта 9076 дка, реколтирани 9076 дка и производство на 3307 тона . В сравнение с предходната година са засадени 3019 дка в повече – 46% от площта. Средният добив за 2017 г. е 364 кг/дка. Най-висок добив е получен в община Перник от 429 кг/дка , а най-нисък в община Радомир от 310 кг/дка.

- Засети площи със силажна царевица на територията на областта - 3720 дка , реколтирани - 3720 дка , получена продукция от 10445 тона със среден добив от 2808 кг/дка, най-висок добивът е в община Брезник – 2900 кг./дка.

- Пшеница – засети площи общо за областта – 148328 дка, няма издадени констативни протоколи за пропаднали площи. Получена продукция – 53248 тона, със среден добив за областта от 359 кг/дка. Най-висок добив е получен в община Радомир от 400 кг/дка, а най-нисък в община Перник - от 220 кг/дка.

- Ечемик – засети площи общо за областта – 5395 дка, на нивото от предходната година, реколтирани 5395 дка , произведена продукция – 1616 тона , със среден добив за областта от 300 кг/дка. Най – висок добив е получен в община Радомир – 350 кг/дка , а най-нисък в община Перник – 193 кг/дка.

- Пролетен ечемик – засети площи общо за областта – 1560 дка, реколтирани - 1560 дка , произведена продукция 344 тона , със среден добив за областта от 221 кг/дка. Най-висок добив е получен в община Радомир – 250 кг/дка. Пролетният ечемик е от културите, които ежегодно намаляват като площ, поради липсата на добър пазар за продукцията.

- Маслодайна рапица - засети площи общо за областта 19700 дка, със 7440 дка /61%/ в повече от предходната година. Но поради тежко засушаване през есента на 2016 г., непосредствено след сеитбата, голяма част от площите – 10521 дка, се оказаха напълно пропаднали. Издадени са общо 27 констативни протоколи за 100% унищожени площи и 2 бр. обикновени протоколи за наличието на нанесени щети по културата. Реколтираните площи бяха само 9179 дка /46,6% от засетите/, получена продукция – 2813 тона, среден добив за областта – 307 кг/дка.

- Овес – засети площи общо за областта – 7370 дка, реколтирани площи – 7370 дка Ръст от 2442 дка в сравнение с 2016 г. /49% в повече/, получена продукция от 1883 тона, и среден добив за областта от 255 кг/дка. Най-висок добив е получен в община Радомир - 300 кг/дка , а най-нисък в община Земен -160 кг/дка.

- Тритикале - засети площи 690 дка в областта, реколтирани площи 690 дка , получена продукция – 55 тона , със среден добив 80 кг/ дка.

- Градински грах- засадени площи 1415 дка, с 1300 дка в повече от предишната стопанска година. Като нова за областта култура, площите се увеличават. Реколтираните площи са 1415 дка, получена продукция – 525 тона със среден добив от 371 кг/дка.

- Фуражен грах – засадени площи 280 дка, в общините Брезник, Перник и Земен, реколтирани площи – 280 дка, получена продукция – 111 тона, със среден добив - 396 кг/ дка.

- Картофи - засадени площи 4322 дка, реколтирани площи – 4322 дка, получена продукция - 10017 тона, среден добив за областта – 2318 кг/ дка . Най-висок добив е получен в община Трън – 3000 кг/дка, а най-нисък в община Ковачевци - 1290 кг/дка

Пролетните култури бяха засегнати неколкократно от градушки, но не се наблюдаваха 100% унищожени площи. След оглед от експертните комисии бяха издадени 13 бр. обикновени протоколи за различни култури – слънчоглед, рапица, главесто зеле и др.

През есента на 2017 година с есенници са засети следните площи: пшеница 153105 дка, ечемик – 6890 дка , ръж – 240 дка, тритикале – 100 дка и 16590 дка с маслодайна рапица.

Разпределението на основните /стратегически/ видове селскостопански култури, отглеждани в областта, за последните шест години, по **площи,** **в дка**, е следното:

**Есенници 2010 2011 2012 2013 2014 2015 2016 2016/2010г. %**

Пшеница 121080 118192 145799 164270 162850 133348 148328 122%

Ечемик 3 540 6 175 7 056 7 253 7 800 6 150 5 395 152%

Рапица 3 450 5 595 6 070 4 744 10 100 11 480 19 700 571%

**Пролетници 2010 2011 2012 2013 2014 2015 2016 2017**

Царевица зърно 7 931 10 868 9 500 7 030 11 185 9 420 6 507 9 076

Слънчоглед масл. 32656 46803 40110 51455 55787 55990 50384 87445

Пролетен ечемик 5 908 3 955 6 122 7 400 5 110 5 810 3 424 1 560

Овес 11 795 8 847 13 199 10 933 9 635 8 260 4 975 7 310

Картофи 7 630 5 814 6 913 4 216 3 980 4 430 3 715 4 322

**Трайни насаждения 2010 2011 2012 2013 2014 2015 2016 2017**

Ябълки 1 075 1 076 1 076 780 780 780 780 780

Сливи 525 529 539 459 459 459 459 459

Круши 309 311 311 219 219 219 219 222

Вишни 30 30 143 153 155 155 155 155

В изпълнение на Заповед № РД 09-44/27.01.2016г. на министъра на земеделието и храните, в периода от март до юни на територията на област Перник се извършиха три извадкови обследвания на 10% от площите, засети с есенни култури, а именно: върху 14 833 дка пшеница и 540 дка есенен ечемик и едно пълно обследване на всички есенници, през май.

Обследването в шестте общини се осъществи съгласно приетата от МЗХ методика, от експертни комисии, създадени със Заповед № РД-86/02.03.2017г. на директора на ОД”Земеделие” –Перник.

При обследването се анализираха елементите на продуктивност – фенофаза на развитие, продуктивност на сортовете, гъстота на посева, степен на заплевеленост, фитосанитарното състояние, извършените агротехнически мероприятия.

Установи се ежегодно повишаване на площите, третирани с хербициди и торени с минерални торове. През стопанската 2016/2017 г. с хербициди са третирани 97.3% от посевите и са подхранени 99.7 % от всички площи с есенници. Има устойчива тенденция за спазване на агротехническите изисквания към отглеждане на културите, което в най-голяма степен се дължи на възможността на земеделските стопани да успяват финансово да се справят със закупуването на качествени семена, торове и препарати. Това е показател за навременно и адекватно прилагане на мерките във връзка с Програмата за развитие на селските райони и различните схеми за подпомагане, при земеделското производство в областта.

Получената земеделска продукция през 2017 година, по данни от оперативната информация, която се събира от общинските служби по земеделие в областта, обобщава се в дирекцията и се изпраща два пъти седмично в МЗХГ е, както следва:

**1. Зърнено-житни култури:**

• Пшеница – производство 53 250 тона при ср. добив от 359 кг./дка

• Ечемик – 1 960 тона при ср. добив от 300 кг./дка

• Овес – 1 883 тона при ср. добив от 255 кг./дка

• Царевица – 1 975 тона при ср. добив от 337 кг./дка

• Ръж – 20 тона при ср. добив от 200 кг./дка

• Тритикале – 55 тона при ср. добив от 80 кг./дка /поражения от градушка/

**2. Бобови култури:**

• Градински грах – производство 277 тона при ср. добив от 252 кг./дка

• Соя – 18 тона при ср. добив от 180 кг./дка

• Овес – 1 883 тона при ср. добив от 255 кг./дка

• Фасул – 2 тона при ср. добив от 56 кг./дка

**3. Технически култури:**

• Маслодаен слънчоглед – производство 15 510 тона при ср. добив от 184 кг./дка

• Маслодайна рапица – 2 813 тона при ср. добив от 307 кг./дка

• Картофи – 9 367 тона при ср. добив от 2 315 кг./дка

Годината не беше успешна за рапицата, като вследствие есенното засушаване през 2016 г. бяха напълно унищожени повече от половината засяти площи – 10 521 дка от общо 19 700. Най-зле беше рапицата в община Радомир като там от 6 650 дка бяха напълно пропаднали 6 178 дка, т. е. 93%.

От градушката през месец юли имаше поражения върху есенните и пролетните култури, което намали средния добив значително. Бяха засегнати 1 778 дка , в т. ч. 646 дка пшеница, 68 дка слънчоглед, 75 дка картофи и др.

**4. Фуражни култури:**

• Фуражен грах – производство 111 тона при ср. добив от 396 кг./дка

• Силажна царевица – 10 445 тона при ср. добив от 2 808 кг./дка

**5. Реколта от трайни насаждения:**

• Ябълки – 331 тона

• Сливи – 183 тона

• Круши – 46 тона

• Череши – 78 тона

• Вишни – 618 тона

Ежеседмично се събира, обработва и представя в МЗХ оперативна информация в областта на растениевъдството, необходима за изготвяне на анализи и прогнози при определяне на аграрната политика и вземане на управленски решения; изготвят отчети, анализи и доклади за състоянието на земеделието на територията на областта.

Във връзка със закриването на Националната служба по зърното /ДВ бр. 57 от 28.07.2015 г./, към ОД „Земеделие“ – Перник се прехвърлиха дейностите, свързани с прилагане разпоредбите на Закона за прилагане на Общата организация на пазарите на земеделски продукти на Европейския съюз. В дирекцията през 2017 г. са приети 1 344 бр. декларации на земеделски стопани и 132 бр. декларации на обекти за съхранение на зърно, съгласно, чл.58н, ал.1 , чл.58о,ал.1 и чл.58о,ал. 2 от същия закон. Проверени са за достоверност на подадените данни 22 земеделски стопани и 10 обекта за съхранение на зърно. За 2017 г. е издаден един констативен протокол за несъответствие. Експертът, определен със заповед събира, входира, съхранява, обобщава и изпраща в МЗХГ информацията от подадените от земеделските стопани и ОСЗ декларации.

През 2017 г. са взети и изпратени за окачествяване в лаборатория 36 бр. проби от реколтираните култури, в т. ч. от ечемик – 3 бр.; от пшеница – 14 бр.; от слънчоглед – 14 бр. и от царевица за зърно – 5 бр. проби.

**Животновъдство:**

Промяната в нормативната база е в посока подпомагане на сектора по отношение осигуряване на пасища мери и ливади, на база брой животни /приравнени към животински единици/ в регистрирания животновъден обект. На територията на област Перник е създаден областен консултативен съвет по животновъдство, с представители от всички общини. Заседанията се провеждат всяка последна сряда от месеца от 15.00 часа.

|  |  |
| --- | --- |
| **Актуално състояние на броя регистрирани животни по видове общо за областта /по данни на ОДБХ – Перник/** | **Общ брой** |
| говеда | 8339 |
| биволи | 88 |
| овце | 16251 |
| кози | 4170 |
| свине | 316 |
| птици | 98265 |
| пчелни семейства | 7630 |
| зайци | 1338 |
| коне | 537 |

**Основни направления и тенденции в растениевъдството:**

• Зърнопроизводство - основни направления са производство на пшеница и ечемик, като перспектива имат семепроизводството и производството на зърно с повишени хлебопекарни качества. Наблюдава се увеличение на площите, заети с пшеница, поради добра реализация на получената продукция. Спрямо 2010 година, са увеличени площите с пшеница и ечемик, съответно със 122% и със 152%.

• Маслодайни култури – за последните 5 години делът на увеличение на площите е най-голям при маслодайните култури. В областта се отглеждат предимно слънчоглед /със 268% увеличение на площите/ и рапица / 571% повече площи през 2017 година, в сравнение с 2010 година/. Има много добър пазар за произведената продукция, предимно в Гърция.

• Трайни насаждения - наблюдава се интерес към увеличаване на насаждения особено от вишни, череши, ябълки, сини сливи, лешници, арония и малини. Като цяло има намаление на площта, заета с трайни насаждения поради отпадане на площи със стари, неплододаващи култури.

• Картофопроизводство - засилена тенденция към увеличаване на семепроизводството, както за пазара, така и за собствени нужди в Радомирска и в Трънска общини. Но вследствие на заразени площи, в община Трън се прекрати засега семепроизводството. Ежегодно намаляват площите за консумация и съответно намалява и общата площ, засадена с картофи.

• Производство на етерично маслени, подправъчни и лекарствени култури -поради по-трудния пазар на готовата продукция досега малко земеделски стопани се интересуваха от производството им. Наблюдава се тенденция за увеличаване насажденията с подобни култури, напр. кориандър – от 200 до 1000 дка за посочения 5-годишен период.

• Увеличаване на новопридобитата от земеделските стопани техника.

|  |  |
| --- | --- |
| **Регистрирана земеделска техника** | **брой** |
| преди 2007 година |  |
| трактори | 820 |
| комбайни | 139 |
|  |  |
| след 2007 година |  |
| трактори | 1125 |
| комбайни | 179 |

* Увеличаване броя на сертифицираните биопроизводители – 35 бр. към 31.12.2017 г. Културите са сливи, вишни, череши, орехи.

**Тенденции за развитие на животновъдството**

• Овцевъдство - има добри възможности за разработване на проекти за отглеждане на Брезнишка овца, която е призната за автохтонна порода и има регистрирани животни в Брезнишка и Трънска общини. Недостатъчни са племенните животни и за останалите видове и породи животни.

• Зайцевъдство - има интерес от производители за създаване на малки ферми, но основен проблем са племенните животни и изкупуването на месото.

• Пчеларство – все още няма активни организации на пчеларите на регионален принцип. Наблюдава се увеличение на интереса към създаване на нови пчелини със средства по различни схеми за подпомагане и програми от ПРСР. Увеличава се броят на регистрираните пчелни семейства с цел биологично земеделие.

Общият брой регистрирани и пререгистрирани земеделски стопани по реда на Наредба №3/1999г. за създаване и поддържане на регистъра на земеделските стопани за 2017 г. са 1441 бр. , в т. ч. новорегистрирани - 95 бр. За сравнение, през 2010 г. те са били 515 в цялата област. Увеличението на броя регистрирани земеделски стопани спрямо предходни години се дължи на изискването за регистрация при подаването на заявления за подпомагане по схемите и мерки за директни плащания /с изключение кандидатстването за преходна национална помощ/. За съжаление в областта интересът към създаване на организации на потребители е нисък и още няма предприети реални действия в тази насока.

**КАМПАНИЯ ДИРЕКТНИ ПЛАЩАНИЯ – 2017 Г.**

В периода март - юни 2017 г. най-важната задача за Областна дирекция „Земеделие“ и общинските служби към нея беше регистрацията на заявленията за подпомагане на земеделските стопани в системата ИСАК /Интегрирана система за администриране и контрол/. От 2007 година в общинските служби по земеделие функционира и се поддържа като част от ИСАК, СИЗП /системата за идентификация на земеделските парцели/, като данните се актуализират ежегодно чрез заснемане, дешифрация на цифровата ортофотокарта и теренни проверки.

В периода от 20 до 24 февруари 2017 г. по график, предварително изготвен и обявен на сайта на ОД „Земеделие” - Перник и на информационните табла на общинските служби по земеделие, в област Перник се проведоха информационни срещи със земеделските стопани в шестте общини. Срещите бяха инициирани във връзка с предстоящата кампания Директни плащания 2017 година като целта беше основно да се информират земеделските стопани относно изискванията при подаване на заявления за директно плащане на площ и предстоящите промени и допълнения в Наредба № 3 от 2015 г. за условията и реда за прилагане на схемите за директни плащания, както и да се запознаят с влезлите в сила изменения в ЗСПЗЗ. Информационните срещи се ръководеха от директора на ОД „Земеделие” – Перник и присъстваха експерти от дирекцията, от съответната общинска служба по земеделие и експерти от териториалния офис в Перник на НССЗ, които презентираха предвидените нови моменти в схемите за директни плащания през 2017 година:

От страна на земеделските стопани имаше засилен интерес към схемите за подпомагане, насочени към планинските райони, както и към някои мярки от ПРСР: 6.1. – Стартова помощ за на млади земеделски стопани на възраст до 40 години; 6.3. - Стартова помощ за развитието на малки стопанства; 4.1.2. Инвестиции в малки земеделски стопанства. В община Земен се прояви интерес и към мярка 11. Биологично земеделие и различни практики и методи за биологично земеделие в растениевъдството и животновъдството.

Други теми, които се обсъждаха в откритите дискусии по общини, бяха:

* Трудностите при регистрация на животновъдите с малки ферми по чл. 137 от Закона за ветеринаромедицинската дейност /ЗВМД/ и необходимостта от стриктно спазване на изискванията за отглеждане, придвижване, транспортиране и за хуманно отношение към животните;
* За осигуряване на съвременни условия за отглеждане на животните, съгласно изискванията на ЗВМД, изходът е осигуряване на подходящи сгради, отговарящи на зоотехническите и ветеринарни изисквания, като в тази връзка се разясни на земеделските стопани възможността за строителство в земеделските земи без промяна на предназначението им, по реда на Наредба № 19 за строителство в земеделските земи;
* Промените в ЗСПЗЗ: създаването на новия чл. 37ж и възможността за създаването на масиви за ползване на земеделските земи с начин на трайно ползване пасища, мери и ливади, като участници в споразумението могат да бъдат само животновъди с регистрирани в БАБХ животновъдни обекти и пасищни животни.
* Животновъдите предложиха осигуряване на пасища и за едрите и дребни преживни животни, родени през текущата стопанска година, за които не е определен коефициент при изчисляване на животинските единици;
* Друго предложение, което бе направено в община Брезник, е крайно наложителното актуализиране на Закона за опазване на селскостопанското имущество, или задължително включване на разпоредбите, предмет на този закон, в Кодекса за поземлените отношения;
* Напомниха се крайните срокове за подаване на заявленията за сключване на споразуменията през тази стопанска година : за трайни насаждения /20.02.2017г./ и за ПМЛ /28.02.2017г./;
* Разясниха се нововъведените промени в Закона за арендата в земеделието, а именно изискването договорите за аренда да се сключват със собственици или наследници, които притежават мажоритарен дял /по-голям от 50%/ от собствеността на имотите – обект на договора;
* Отново се напомни за необходимостта при представянето на повече от един невписан в съответната служба по вписванията договор за наем за даден имот, ползвателите да решават помежду си спора за правото на ползване, до постигането на съгласие, за да може да се регистрира правното основание в ИСАК;
* На срещите се напомни на земеделските стопани за наближаващия краен срок за пререгистрация по Наредба № 3 от 1999 г. за създаване и поддържане на регистъра на земеделските стопани – 28.02.2017 г., тъй като и тази година около 50% от стопаните се пререгистрират в последната седмица на февруари;
* И в тази връзка – бе разяснено на участниците в информационните срещи, че независимо от 3-месечния срок от публикуване на заповедта по чл. 37в, ал.4 от ЗСПЗЗ, в който може да се платят т. нар. „бели петна” от участниците в споразумението, те следва да са платили задълженията си преди подаване на заявлението за подпомагане;
* Напомни се и за стриктно спазване на законоустановените срокове за регистрация при придобиването на подлежаща на регистрация земеделска и горска техника.

На земеделските стопани – участници в информационните срещи, бяха предоставени и копия от Разяснения за изискванията при подаване на заявления за директно подпомагане на площ за кампания 2017 година, подписани от министъра на земеделието и храните, които са обявени на информационните табла на ОСЗ и са публикувани на сайта на дирекцията и на МЗХ.

За Кампания Директни плащания 2018 година срокът по член 4, ал. 1 от Наредба № 5 от 27.02.2009 г. за подаване на заявленията се удължи до 29 май 2017г. В тази връзка срокът по член 11, ал. 1 от Наредба № 5 от 27.02.2009 г. за извършване на промени без санкция в заявленията и в приложените документи, включително добавяне на допълнителни схеми и мерки, както и земеделски парцели и/или животни по заявените схеми и/или мерки се удължи до 14 юни за кампания 2017. С влизане в сила на измененията крайната дата за подаване на заявление за кампания 2017 г. беше 23 юни 2017 г. Синхронизира се националното законодателство спрямо разпоредбите на Делегиран Регламент (ЕС) № 640/2014 на Комисията, с което се осигурява коректното налагане на санкция за закъснение от кампания 2017 г. Измени се срокът за регистрация и пререгистрация на земеделските стопани по Наредба № 3 от 1999 г. за създаване и поддържане на регистър на земеделските стопани (обн., ДВ, бр. 10 от 1999 г.), с цел да се избегне ограничаване на достъпа до подпомагане чрез директни плащания за земеделските производители по препоръка от ЕК. Удължаването засегна всички схеми за директни плащания и преходна национална помощ, както и мерките по Програмите за развитие на селските райони (ПРСР 2007-2013 и ПРСР 2014-2020), за които се кандидатства с единното заявление за подпомагане подавано по реда на Наредба № 5 от 27 февруари 2009 г. В резултат на удължаването на сроковете за кампания 2017 се промени и периода на задържане на животните: 80 дни по схемите за обвързана подкрепа за животни започват от 24 юни и приключват на 11 септември 2017 г.; 100 дни по схемите за преходна национална помощ за животни започват от 24 юни и приключват на 1 октомври 2017 г.

Дейността на общинските служби по земеделие на територията на областта бе изцяло подчинена на указанията, давани от ОД „Земеделие” във връзка с поставените от МЗХ задачи. Периода бе много напрегнат, но особено голямо значение беше отделено на работата със земеделските стопани във връзка с тяхното информационно обслужване, регистрацията в ИСАК и подаването на заявленията за подпомагане по схемите и мерките за директни плащания. Подадени са 1366 заявления за подпомагане в кампания Директни плащания 2017 г. Обща заявена за подпомагане площ 52791,52 ха.

**Община Физ. лица Юрид. лица Общо**

|  |  |  |  |
| --- | --- | --- | --- |
| Брезник | 240 | 29 | 269 |
| Земен | 81 | 5 | 86 |
| Ковачевци | 45 | 5 | 50 |
| Перник | 468 | 60 | 528 |
| Радомир | 254 | 29 | 283 |
| Трън | 135 | 15 | 150 |
| **общо** | **1223** | **143** | **1366** |

Областна дирекция „Земеделие” – Перник оказва съдействие на земеделските стопани по различни въпроси, популяризира чрез медиите различните мерки и схеми за подпомагане за програмния период 2014-2020, както и предоставя информационни материали на посетителите на ОДЗ и ОСЗ, в които са отразени условията за кандидатстване по отделните мерки и др.

Публикува се актуална информация на електронната страница на дирекцията, както и в местните ежедневници и кабелната телевизия.

Уведомяват се своевременно земеделските стопани за срока на пререгистрация по Наредба №3/1999г., за подаването на заявленията за подпомагане и други важни кампании. Ежеседмично на електронните медии и местната преса се подава оперативна информация относно хода на отделните кампании в растениевъдството, както и актуална информация за различни дейности, осъществявани от ОД”Земеделие” -Перник.

**Проведени специализирани теренни проверки на физически блокове**

Теренните проверки се проведоха в два етапа – Първи етап от 09.02.2017 г. до 21.02.2017 г. – представляваше **качествен контрол на проведените теренни проверки през 2016 г.**

От дадените физически блокове за контролна проверка 82 бр. бяха задължителни и разпръснати в четири общини от областта – Радомир, Ковачевци, Земен и Брезник. Проверените блокове са отразени в 9 бр. протоколи. Останалите 112 бр. Фбл от втори етап на 2016 г. се порвериха след приключване на качествения контрол, със съдействието на служители от ОД „Земеделие“ София област. Резултатите от проверките са отразени в 17 бр. протоколи. Поради падналите обилни валежи от сняг 15 бр. от Фбл се оказаха недостъпни.

Общият брой на подадените физически блокове за проверка от основната партида за Кампания 2017 г. е 2164 бр. и се проведоха на един етап. Сформирани бяха общо 18 екипи. Предвид кратките срокове за извършването на теренните проверки и големият брой физически блокове се осигури допълнителна помощ от служители от други Областни дирекции: ОД „Земеделие“ – Благоевград, ОД „Земеделие“ – Хасково и ОД „Земеделие“ – Кърджали.

**Основна партида ФБл. за Кампания 2017 г.**

**Период на провеждане от 04.09.2017 г. до 16.11.2017 г.**

Теренните проверки в област Перник стартираха на 04.09.2017 година и приключиха на 16.11.2017 година. Подадени бяха за проверка 2164 бр. физически блока, от които 732 бр. на територията на община Брезник, 19 бр. - в община Земен, 97 бр. – в община Ковачевци, 586 бр. – в община Перник, 257 бр. – в община Радомир и 473 бр. – в община Трън. В последствие на няколко пъти се редуцира /намали/ списъкът с физическите блокове за проверка, тъй като някои от тях бяха проверени от Техническия инспекторат на ДФЗ – РА или попадаха под обхвата на самолетно заснемане. Окончателният брой на определените ФБл. - 1846 бр.. Общият брой на реално проверените физически блокове в област Перник е 2034 бр., които са отразени в 223 бр. протокола в регистъра на теренните проверки, като са направени 32 бр. коригиращи протокола. Поради липса на достъп, както пешеходен, така и с високо проходим автомобил 4 бр. от физическите блока са недостъпни за извършване на теренна проверка, за което има издадена служебна бележка от съответното кметство.

За нуждите на теренните проверки бяха използвани 4 бр. наши GPS – Topcon GRS 1 устройства. За екипите от ОДЗ – Кърджали ни бяха изпратени 2 бр. допълнителни GPS – Topcon GRS 1 устройства от ОДЗ – Пловдив, колегите от ОДЗ – Благоевград и ОДЗ – Хасково разполагаха с техни GPS – и.

Срещнатите **трудности по време на провеждането на теренните проверки** са от обективен и субективен характер, а именно:

* Трудно достъпни ФБл.– пресечен хълмист терен, непроходими и гъсти гори, което затруднява преминаването;
* Често ремонтиране на автомобилите поради трудния терен – спукани гуми;
* При неблагоприятни климатични условия – мъгла, слоеста облачност GPS устройствата често губят сателит, което затруднява мерача при извършване на проверката;
* На някои от GPS устройствата се наложи преинсталация, заради софтуерен проблем;
* Някои от подадените ФБл. за проверка са оградени с масивни огради и достъпа е почти невъзможен;
* Трудно проходими полски пътища, разрушени с огромни (дълбоки) коловози в резултат от преминаването на тежка техника, свързана с дърводобива;
* Екипите срещаха трудност и при отразяването на констатациите в протоколите за теренни проверки, поради ограничения обем на информация в дадена клетка и съответно ограничения брой редове. Налага се да прикачат файлове с описание на констатациите.

**Подаване на възражения срещу проекта на специализирания слой „Площи, допустими за подпомагане”**

През 2017 г. земеделските стопани имаха възможност да се запознаят и съответно да подадат възражение, при несъгласие с обхвата на проекта на специализирания слой „Площи, допустими за подпомагане” за кампания 2016 г. и за кампания 2017. Сроковете за подаване на възражения бяха уточнени със заповеди на министъра на земеделието, храните и горите, съответно РД 46-21/24.01.2017 г. – за кампания 2016 г. и РД 46-428/13.12.2017 г. – за кампания 2017 г. Справките се извършваха на официалната интернет страница на ДФ „Земеделие” в раздел „Система за индивидуална справка по Директни плащания”. При несъгласие с посочените данни кандидатите подаваха възражения до министъра на земеделието, храните и горите. Образци на възраженията се генерираха автоматично от Системата за индивидуални справки на Държавен фонд „Земеделие”. При затруднение в проверките на данните или при подаване на възраженията, земеделските стопани се обръщаха за помощ към общинските служби по земеделие и ОД „Земеделие“ – Перник. Бяха подадени съответно – 67 бр. възражения срещу обхвата на слой ПДП за 2016 г. и 175 възражения – за 2017 година.

След разглеждането на всички постъпили възражения се подготвя и финалният специализиран слой „Площи, допустими за подпомагане” за съответната кампания. На базата тази актуализирана информация ДФ „Земеделие” – РА извършва окончателните оторизации по схемите и мерките на площ.

**Държавни помощи**

Промените в Закона за изменение и допълнение на Закона за подпомагане на земеделските производители промени (ЗИД НА ЗПЗП) през 2017 година бяха свързани с приетите нови правила в областта на държавните помощи и свързаната с това необходимост от разработването на нов механизъм за предоставяне на държавна помощ под формата на отстъпка от акциза върху газьола, използван в първичното селскостопанско производство. Проектът на новата схема за държавна помощ е разработен в съответствие с изискванията на Регламент (ЕС) № 651 на Комисията от 17 юни 2014 г. за обявяване на някои категории помощи за съвместими с вътрешния пазар в приложение на чл. 107 и 108 от Договора. С измененията в ЗПЗП се създаде правна уредба за прилагането на новата схема за държавна помощ под формата на намалена акцизна ставка на газьола, използван в първичното селскостопанско производство. Според промените помощта се предоставя под формата на парични средства (възстановяване на част от стойността на акциза), а не, както досега - под формата на ваучери за гориво. Облекчава се и процесът по кандидатстване за помощта. Земеделските стопани подaват заявление за кандидатстване еднократно и получават помощта наведнъж. Схемата „Помощ под формата на отстъпка от стойността на акциза върху газьола използван в първичното селскостопанско производство” е насочена към подпомагане на земеделските стопани, регистрирани по реда на Закона за подпомагане на земеделските производители, и цели създаване на облекчени условия за използваното от тях гориво при производството на първични селскостопански продукти. Срокът за прием на заявленията за държавна помощ за 2017 г. бе определен със заповед РД 09-662/24.08.2017 г. на министъра на земеделието, храните и горите, за периода от 11.09.2017 г. до 29.09.2017 г.Методиката за определяне на индивидуалните годишни квоти беше изменена със Заповеди № РД09-520/30.06.2017 г. и № РД09-637/18.08.2017 г. на министъра на земеделието, храните и горите. На територията на област Перник са подадени 111 бр. заявления за кандидатстване по схемата за държавна помощ.

**ПОЗЕМЛЕНИ ОТНОШЕНИЯ**

**Дейности във връзка с поддържане на картата на възстановената собственост за землищата в област Перник и архива на цифровите модели на КВС собственост**

Поддържане картата на възстановената собственост /КВС/ се извършва от фирмите по поддръжка, сключили договори с МЗХ. През 2017 г. изтече договорът на фирмата по поддръжка на КВС за съдебен район Трън. На всеки два месеца се прави тестване на землищните граници в Cadis. Общинските служби по земеделие предават ZEM – файловете на системния администратор в ОДЗ, който ги предава в МЗХГ. Ежеседмично се изготвят архиви на информацията, съхранявана в ОСЗ.

Във връзка с приключване възстановяването на земеделските земи, горите и земите от горския фонд, в момента по реда на Наредба № 49/2004 г. се извършват предимно делби на имоти, трасиране на възстановени имоти, изготвяне на скици проект на делба, промяна в регистър имоти, отразяване на промяната на предназначението на земеделски имоти за неземеделски нужди и други подобни технически дейности. С влизането в силана КККР за част от землищата в областта, се приключва с поддържането на КВС от страна на общинските служби по земеделие.

На Агенция по кадастъра през 2017 г. са предадени данни за 67 землища. С одобрени КККР са – гр. Перник с 5 квартала /бивши отделни землища/, гр. Брезник, гр.Радомир и 17 землища от община Трън.

През 2017 г. се извърши двукратно обучение на експерти от общинските служби по земеделие, във връзка с възлагане на дейностите по издаване на скици за землищата с влезли в сила КККР. От ОД «Земеделие» - Перник са определени 10 експерти от 5 общински служби по земеделие.

**Дейности във връзка с възстановяване на земеделски земи, гори и земи в горските територии, по реда на ЗСПЗЗ и ЗВСГЗГФ**

Все още общинските служби по земеделие изпълняват задълженията си като органи по поземлена собственост, произтичащи от нормативната уредба. Със заповед № РД 09-543/11.07.2017 г. на министъра на земеделието, храните и горите, е възложено на 4 експерти от ОД «Земеделие» - Перник, да подписват решенията на общинските служби по земеделие, заедно с началниците на ОСЗ и лицата, определени от директора на ОД «Земеделие» - Перник, по реда на чл. 60а от ППЗСПЗЗ.

През 2017 г. в общинските служби по земеделие в областта са постановени 331 бр. решения за възстановяване на земеделски земи, гори и земи в горските територии, по реда на ЗСПЗЗ и ЗВСГЗГФ и 11 бр. решения за обезщетения по реда на чл.10б от ЗСПЗЗ.

**Дейности по чл. 37в и чл. 37ж от ЗСПЗЗ**

Общинските служби по земеделие регистрираха правното основание на земеделските стопани за подаването на заявления за подпомагане . Регистрирани са 3 345 декларации по чл. 69, заявления по чл. 70 от ППЗСПЗЗ и 52 068 бр. договори.

По реда на чл.37в,ал.4 от ЗСПЗЗ са издадени 128 заповеди.

За създаване на масиви за ползване с начин на трайно ползване „ПМЛ“, за животновъдите в областта, са издадени 44 бр. заповеди, за землищата в 4 от общините: Брезтик, Перник, Радомир и Трън.

**ДЕЙНОСТИ ПО ЗАКОНА ЗА ОПАЗВАНЕ НА ЗЕМЕДЕЛСКИТЕ ЗЕМИ**

Издадени са 48 бр. актове за категоризация на земеделска земя при промяна на предназначението й.

Комисията по чл. 17, ал. 1,т. 1 от ЗОЗЗ е постановила 22 бр. решения за площадка и 14 бр. решения за промяна на земеделска земя за неземеделски нужди. Проведени са 7 заседания на комисията.

Издадени са 10 становища по реда на Наредба №19/2012г. за извършване на строителство в земеделски земи без промяна на предназначението им.

**УПРАВЛЕНИЕ НА ИМОТИТЕ ОТ ДПФ**

**Проведени тръжни процедури за отдаване под наем и аренда на свободните земеделски земи от ДПФ**

През 2017 г. на основание чл. 47, ал. 8 от ППЗСПЗЗ общинските служби по земеделие в областта извършиха две проверки за състоянието и ползването на земите от ДПФ на територията на област Перник през месец май и месец ноември. При извършването на проверките бяха съставени протоколи за състоянието и ползването на имотите от ДПФ, както и за имотите попадащи в обхвата на §12а от ПЗР на ЗИД на ЗСПЗЗ.

Общата площ на годните за земеделско ползване земи от ДПФ, е 2 605,800 дка. От тях са отдадени под наем или аренда 925, 300 дка. През 2017 г. са проведени три тръжни сесии за отдаване под аренда за 5 години на земи от ДПФ с начин на трайно ползване „ниви“ - една за стопанската 2016/2017 година и две - за стопанската 2017/2018 г. Сключен е един договор за имот с площ от 17,980 дка. Проведени са две тръжни сесии за отдаване под наем за една стопанска година на свободни земи от ДПФ с начин на трайно ползване „пасище, мера“. Сключени са два договора за наем, с обща площ на наетите имоти 1613.390 дка.

Общата годишна сума, която са внесли ползвателите за наетите и арендовани имоти от ДПФ, за 2017 година, съгласно сключените договори, възлиза на 22 039,38 лв.

**Дейности по изпълнение разпоредбите на чл. 27,ал. 6 от ЗСПЗЗ**

През 2017 г. са сключени 3 бр. договори за покупко – продажба на недвижими имоти – частна държавна собственост по реда на чл.27,ал.6 от ЗСПЗЗ, въз основа на издадени заповеди на министъра на земеделието и храните, през същата година. Продадените парцели са с обща площ от 13 488 кв. м на стойност 47 539 лв., платени с ПКБ от купувачите. Събран е и дължимият наем за ползване на имотите в размер на 14 159 лв. Комплектовани са и изпратени в МЗХГ 26 бр. преписки по реда на чл. 27, ал. 6 от ЗСПЗЗ. Изготвени са 39 бр. данъчни оценки.

**ДЕЙНОСТИ ПО ЗАКОНА ЗА РЕГИСТРАЦИЯ И КОНТРОЛ НА ЗЕМЕДЕЛСКА И ГОРСКА ТЕХНИКА**

След закриване на КТИ и прехвърляне на дейността й към ОД „Земеделие“ – Перник, във връзка изпълнението на Закона за регистрация на земеделската и горската техника /ЗРЗГТ/ се осъществиха следните действия::

1.Регистрации на земеделска, горска техника и машини за земни работи: 784 броя.

2.Годишни технически прегледи: 3200 броя.

3.Идентификация на машини за други области: 52 броя.

4.Издаване на Свидетелства за правоспособност по Наредба № 12: 221 броя.

Води се регистър на регистрираната техника на територията на областта и на лицата, придобили правоспособност за работа с техниката; поддържа се информационна база данни по ЗРКЗГТ въз основа на регистрите и за извършените технически прегледи на техниката; въвеждат се данните в информационната база данни на МЗХ по чл. 7, ал. 1 ЗРКЗГТ.

При прилагане на административно- наказателна дейност има направени актове по реда на чл. 11., ал. 1 от ЗРЗГТ - 22 броя, издадени са и 22 броя наказателни постановления, в т. ч. за 2017 г. актовете са 14 бр. и съответно същия брой наказателни постановления. Засега няма обжалвани НП.

**ДЕЙНОСТИ ЗА ПОДПОМАГАНЕ ФУНКЦИИТЕ НА ДИРЕКЦИЯ „ХИДРОМЕЛИОРАЦИИ“ КЪМ МЗХГ**

Експертите от ОД „Земеделие“ - Перник подпомагат дейността на дирекция "Хидромелиорации" в МЗХ, изготвят доклади и становища за състоянието на хидротехническите съоръжения /ХТС/ на територията на областта, под методическото ръководство на дирекция "Хидромелиорации". През 2017 г. се извърши инвентаризация на обектите на територията на област Перник. Ежемесечно се проверяват и контролират изразходваните средства за изграждане и поддържане на обектите за опазване от вредното въздействие на водите. Контролира се поддръжката и нивото на охранителната дейност на язовир „Пчелина“, включен в списъка на комплексните и значими язовири – публична държавна собственост, съгл. приложение № 1 от Закона за водите. Във връзка с охраната на язовира имаше установени редица пропуски, които се отстраниха с поемането на дейността от друга фирма.

**ДЕЙНОСТИ ПО ФУНКЦИОНИРАНЕ НА СИСТЕМАТА ЗА ЗЕМЕДЕЛСКА СЧЕТОВОДНА ИНФОРМАЦИЯ**

през 2017 година в Областна дирекция „Земеделие“ – Перник

|  |  |  |  |  |
| --- | --- | --- | --- | --- |
| **№** | **Показатели** | **Ед. мярка** | **Стойност** | **Забележка** |
|  | Брой стопанства по план за отчетната 2017 година | брой | 21 |  |
|  | Стопанства, които не водят счетоводство и за които са събирани данни за отчетната 2017 година: | брой | 19 |  |
|  | Брой стопанства по план за отчетната 2016 година | брой | 63 |  |
|  | Стопанства, за които са събрани данни за отчетната 2017 година – общо: | брой | 63 |  |
|  | Стопанства, които водят счетоводство | брой | 18 |  |
|  | Стопанства, които не водят счетоводство | брой | 45 |  |
|  | Необходимо време за обработка на данните за 1 стопанство – средно, в т.ч.: | човекодни | 2,9 |  |
|  | стопанство, което води счетоводство | човекодни | 52,2 |  |
|  | стопанство, което не води счетоводство | човекодни | 130,5 |  |
|  | Общо вложено време за: | човекодни | 182,7 |  |
|  | Посещения на място | човекодни | 102,7 |  |
|  | Последваща обработка | човекодни | 80 |  |
|  | Извършени посещения, средно на 1 стопанство, което: | брой |  |  |
|  | води счетоводство за отчетната 2017 година | брой | 54 | 18 стопанства – 3 пъти |
|  | не води счетоводство за отчетната 2017 година | брой | 180 | 45 стопанства – 4 пъти |
|  | не води счетоводство за отчетната 2016 година | брой | 87 | 29 стопанства – 3 пъти |
|  | Извършени разходи за дейността през 2017 година: | лв. | 15 090,01 |  |
|  | За щатния персонал, който работи за СЗСИ, вкл. осигуровки | лв. | 7 800 | Описание на работата за СЗСИ през 2017 година – експерти и вложено време; събира необходимата земеделска и счетоводна информация, въвежда и я изпраща на координатора; посещава 4 пъти стопанствата, които не водят счетоводство и 3 пъти тези с двустранно счетоводство; изготвя тримесечни отчети за извършената работа; годишен доклад. |
|  | За нает персонал (граждански договори, вкл. осигуровки) | лв. | 0 | Обща стойност (брой наети лица х период от време х стойност за 1 човекоден) |
|  | За материали | лв. | 6 479,64 | Канцеларски материали, рекламни комплекти |
|  | За гориво | лв. | 509,61 | Гориво за посещения на стопанствата и за обществен превоз |
|  | За комуникационни разходи | лв. | 280,76 | Телефонни, пощенски разходи, интернет… |
|  | Други разходи | лв. | 20,00 | Командировка |
|  | Разходи – средно за стопанство: | лв./бр. | 239,52/63 |  |
|  | Изводи и бележки за работата за СЗСИ през 2017 година | Усеща се по-голямо доверие и положително отношение на стопанствата. Стратите максимално се доближават до първоначално зададените | | |
|  | Предложения за подобряване на работата през 2018 година | Съвместно обучение със счетоводителите на стопанствата с двустранно счетоводство | | |

**ДЕЙНОСТИ ПО АГРОСТАТИСТИКА ПРЕЗ 2017 ГОДИНА**

Проведени са 15 статистически наблюдения. В таблица 1 са представени статистическите наблюдения, периода и броя на единиците за изследване.

|  |  |  |  |
| --- | --- | --- | --- |
| **№** | **Наименование на статистическото изследване** | **Област** | **14-Перник** |
| **Период на провеждане** | **Брой единици за изследване** |
| 1 | Използване и заетост на територията на страната през 2015 г. (БАНСИК) | май-юли | 64 |
| 2 | Прогноза за производството на пшеница и ечемик през 2015 | юни-юли | 5 |
|  | **Общо сегменти за наблюдение:** |  | **69** |
| 3 | Добиви от земеделски култури - реколта`2017 | ноември-декември | 111 |
| 4 | Производство на плодове през 2017 г. | ноември-декември | 89 |
| 5 | Производство на зеленчуци през 2017 г. | ноември-декември | 78 |
| 6 | Дейност на предприятията за преработка на плодове и зеленчуци през 2017 г. | март - април | 5 |
| 7 | Производство на грозде и вино през 2017 г. | ноември- декември | 8 |
| 8 | Брой на селскостопанските животни към 01.11.2017 г. | ноември-декември | 220 |
| 9 | Птицевъдството в България през 2017 г. | февруари - март | 46 |
| 10 | Пчеларството в България през 2017 г. | февруари - март | 42 |
| 11 | Дейност на млекопреработвателни предприятия през 2017 г. | март - април | 5 |
| 12 | Дейност на млекопреработвателни предприятия през 2017 г. (месечни анкети) | 15-25 число ежемесечно | 2 |
| 13 | Дейност на люпилните през 2017 г. (месечни анкети) | 10-20 число ежемесечно | 0 |
| 14 | Дейност на кланиците за червени меса през 2017 г. | март - април | 0 |
| 15 | Дейност на кланиците за червени меса през 2017г. (месечни анкети) | 15-25 число ежемесечно | 0 |
| 16 | Дейност на кланиците за бели меса през 2017 г. | март - април | 0 |
| 17 | Дейност на кланиците за бели меса през 2017 г. (месечни анкети) | 15-25 число ежемесечно | 0 |
| 18 | Структура на на овощните видове в България през 2017 | декември-февруари | 370 |  |
| 19 | Система за земеделска счетоводна информация | април-септември |  |
|  | **Общо статистически въпросници** |  | **1045** |

В периода 23 януари до 20 февруари 2017 година се проведе годишно наблюдение за дейността на **птицевъдството в България за 2016 година**.

Наблюдението има следните основни цели:

* да се определи броят на птиците по видове към 31-ви декември;
* да се събере информация за броя на произведените яйца през референтния период;
* да се събере информация за броя на реализираните носачки;
* да се определи броят на отгледаните птици за месо или угоен черен дроб;
* да се събере информация за броя на реализираните угоени птици през предходната календарна година ;
* да се събере информация за начина на снабдяване с яйца за люпене, за броя на заложените яйца за инкубация и реализираните еднодневни пилета по видове през изследваната година;
* да се определят критериите за дефиниране на основни понятия от статистиката за птиците и яйцата, съгласно европейските норми и изисквания.

Изследването на сектор **пчеларство** в България е подготвено съгласно изискванията на законодателството на Европейския съюз (ЕС). Методологията и статистическият въпросник са разработени в съответствие с изискванията на Регламент (ЕО) №797/2004 на Съвета, Регламент (ЕС) №2015/1366 на Комисията и Регламент (ЕС) №2015/1368 на Комисията

Изследването има следните основни цели:

* Да се определи броят на наличните пчелни семейства към 1-ви октомври 2015 година;
* Да се събере информация за броя на унищожените пчелни семейства през годината и причините за тяхното унищожение;
* Да се събере информация за количеството добит мед и други пчелни продукти през наблюдавания период и тяхната реализация;
* Да се събере информация за производствените разходи и разходите, свързани със съхранението на меда през наблюдавания период;
* Да се събере информация за броя на стопаните, практикуващи подвижно пчеларство и направените разходи.
* Да се определят основните проблеми в сектора.

Изследването се осъществява чрез анкетиране на стопанства, отглеждащи пчелни семейства, на базата на извадка, изготвена от отдел “Агростатистика”. Извадката е направена, като е използван списъкът от проведеното преброяване на земеделските стопанства в България през 2010 година, актуализиран със създадените нови стопанства след 2010 година.

Анкетирани са 42 стопанства, включени в списъците. Интервютата са проведени от експерта по агростатистика в периода 07 декември 2017 до 28 февруари 2018 година.

В периода март–април 2017 г. бе проведено статистическо наблюдение на **дейността** **на млекопреработвателните предприятия** в България. Наблюдението се извършва съгласно изискванията на европейското законодателство в областта на агростатистиката и прилагането му у нас.

Наблюдението се осъществява чрез анкетирани на млекопреработвателните предприятия на базата на списък. Анкетирането е извършено на място.

Наблюдението обхваща дейността на предприятията през преходната година ( от 01 януари до 31 декември).

В периода 12.06.2017 година до 11.07.2017 година се извърши наблюдение на **сегментите по БАНСИК** в частта за земеделска заетост и на останалите сегменти до 25 септември 2017 година.

БАНСИК позволява да се анализират промените, настъпващи в заетостта и използването на територията, както в краткосрочен, така и в дългосрочен аспект.

Наблюдават се 64 сегмента за област Перник. Извадката , представляваща основата на БАНСИК е изготвена по метода на териториална извадка. При обследването на терена анкетьорите наблюдават всяка година едни и същи точки, разположени в едни и същи сегменти, което позволява да се получат надеждни данни за измененията на терена.

За осъществяване на анкетата са използвани експерти от Областна дирекция „Земеделие” и експерти от общинските служби по земеделие. За сегментите със земеделска заетост е използвана компетентността на специалисти агрономи.

За сегментите с горска заетост е работено със специалисти от структурите на горските стопанства на територията на областта.

Контрол на терена през 2017 година се осъществи успоредно с наблюдение на сегменти при 6 общини и сегментите попадащи в прогноза на добивите от пшеница и ечемик.

Българската анкета за наблюдение на селскостопанската и икономическа конюнктура (БАНСИК) е годишна и това дава възможност да се проследи изменението на заетостта на територията на България през годините на наблюдение.

Използваните дефиниции са, съгласно Решение на Европейската комисия № 89/651/ЕИО.

Наблюдението за **прогнозиране на добивите** от основните селскостопански култури(пшеница и ечемик)-м. юни 2017, по изисквания се провежда една седмица преди жътва, но не по-късно от 17.06.2017 за сегментите със земеделска заетост, съгласно изпратена извадка, при спазване на инструкциите за провеждане на наблюдението. За област Перник този срок не е изпълним, тъй като жътвата започва едва през втората десетдневка на месец юли. Прогнозата е направена във фаза на вегетация- млечна зрелост и начало на восъчна зрелост. Целта е да се направи прогнозна оценка на очакваните добиви от основните земеделски култури- пшеница и ечемик. За област Перник са наблюдавани пет сегмента в четири общини-Брезник, Ковачевци Перник, и Радомир.

Експертът по агростатистика, провеждащ наблюдението по анкетата и анкетьора за анкета БАНСИК`2016 , са посетили определените сегменти, локализирали са всяка една от точките заети с пшеница и ечемик и са направили прогноза на добивите.

Експертът е попълнил анкетната карта за физическата заетост на точките, съгласно настоящата инструкция и номенклатура за анкета БАНСИК`2017. когато заетостта на точката е пшеница или ечемик, агронома попълва наблюдателния лист за прогнозиране на добива.

Специалистът е наблюдавал и анализирал посевите, както и елементите на продуктивността на изследваните зърнени култури. При обследването на пшеницата и ечемика се имат в превид следните елементи:

- фенофазата на развитие по време на оценката; сорта и неговите продуктивни възможности в района; гъстотата на посева- брой плодоносни класове на кв. метър; плътност на класа- брой зърна в плодоносен клас; степен на зплевеленост; фитосанитарно състояние; фактор- торене; включено ли е полето в сеитбообръщение; биоекологичен фон- метеорологични и почвени условия.

За изследване на посева се използва методът на метровките, като броят им зависи от големината на нивата/ блока/.

За определяне на гъстотата на посева/първия елемент/ са направени най-малко по две преброявания в точката. Чрез преброяването е отчетен броят на продуктивните, класоносни стъбла в 1 кв. м. Работеше се върху1/4 от метровката при 4 реда и се привежда към 1 кв.м.

Чрез преброяването се отчита средния брой зърна в плодоносно , класоносно стъбло. Преброяването на зърната се извършва най-малко на 5% от класоносните стъбла в 1 кв.м.

Двата елемента/средна гъстота на продуктивните класове и среден брой зърна в класа/ формират средния брой зърна върху кв.м. Прецизното преброяване и отчитане на средната гъстота на плодоносните класове върху 1 кв.м. и средния брой зърна в класоносно стъбло/ средно тегло на класа/ са гаранция за точното прогнозиране на среден добив.

Третият елемент-средната маса на зърната в класа. Ползвана е таблицата на гърба на наблюдателния лист, тъй като наблюдението е във фаза восъчна зрелост.

На базата на горните критерии, специалистът е направил своята оценка за прогнозния добив от пшеница и ечемик в точките от нивата/ блока/ от наблюдателния сегмент.

На територията на област Перник има 5 предприятия **за преработка на плодове и зеленчуци.** Обектите за преработка на зеленчуци са посетени и са анкетирани за производствената им дейност през 2016 година.

**Продуктови анкети, които се провеждат са :**

Статистическото наблюдение **Добив от земеделски култури**- реколта`2017 Наблюдавания период е от 07 декември 2017 г. до 19 януари.2018 г. Изследването на площите, средните добиви и производството от земеделски култури се извършва съгласно Регламент (ЕО) № 543/2009 на Европейския парламент и на Съвета относно статистиката за растителните култури и делегиран Регламент (ЕО) № 1557/2015 за изменение на Регламент (ЕО) № 543/2009.

Целта на анкетата е да се направи оценка на добивите от земеделски култури след прибиране на реколтата, както и да се даде първоначална прогноза за площите, които ще бъдат засети с тези култури през следващата стопанска година.С провеждането на тази анкетата се цели да се проследят проведените агротехнически мероприятия (торене и растителна защита) и използваните окачествени семена за посев по култури.Наблюдението се осъществява чрез анкетиране на земеделски стопани, отглеждащи земеделски култури през стопанската година, определени чрез извадка.

Осъществяването на наблюдението се подчинява изцяло на действащия в страната Закон за статистиката (ДВ, бр. 57 от 1999 год. и последвалите изменения). Съгласно неговите текстове органите на статистиката и анкетьорът се задължават:да спазват изискването за статистическа тайна за всички данни, които получават от анкетирания; да не разпространяват получените данни в индивидуален вид;да използват получените данни само за статистически цели.

Статистическото наблюдение за **производство на плодове- реколта`17**. Изследването на площите с овощни видове и производството на плодове се извършва съгласно Регламент (ЕО) № 543/2009 на Европейския парламент и на съвета относно статистиката за растителни култури.

Наблюдението се осъществява чрез анкетиране на земеделските стопанства, отглеждащи овощни насаждения, определени чрез извадка. Осъществяването на наблюдението се подчинява изцяло на действащия закон в страната Закон за статистиката. Анкетьорите се задължават да спазват изискванията за сатистическа тайна за всички данни, които се получават и да не се разпространяват в индивидуалин вид. Същите да се използват само за статистически цели.

Статистическо наблюдение **Производство на зеленчуци в България-реколта`2017**.

Наблюдението се осъществява чрез анкетиране на стопанства, стопанисващи площи, заети със зеленчуци, определени чрез извадка.

Осъществяването на наблюдението отговаря на изискванията, отнасящи се до европейската статистика и се подчинява изцяло на действащия в страната Закон за статистиката (ДВ, бр. 57 от 25.06.1999г. и последвалите изменения). Съгласно неговите текстове органите на статистиката и анкетьорите се задължават стриктно да спазват изискването за статистическа тайна за всички данни, които получават от анкетирания; да не ги разпространяват в индивидуален вид; да ги използват само за статистически цели.

Статистическото наблюдение за **производство на грозде и вино- реколта 2017 год.**.Събраните данни се отнасят за количеството на произведеното грозде по видове, грижите за отглеждането на лозята, както и произведеното вино и други продукти на гроздова и винена основа в извъпромишлени условия.

Наблюдението се осъществява чрез анкетиране на земеделските стопанства, обработващи площи заети с лозови насаждения, определени чрез извадка.

**Наблюдение на селскостопанските животни в България към 1-ви ноември** 2017 г,отнасящо се за определяне броя на отглежданите животни по видове и категории към 1-ви ноември, производството на мляко през последните 12 месеца и неговата употреба и реализацията на животните също през последните 12 месеца, и начинът на тяхната реализация, като се изравняват критериите за дефиниране на основните понятия от статистиката на животинските продукти, съгласно европейските норми и изисквания.

Ежемесечно са провеждани и статистически наблюдения на дейността на млекопреработвателните предприятия в област Перник. До 25 число на всеки месец са изпращани експорти от програмата за тази анкета.

В периода 7 декември 2017 до 28 февруари 2018 се провежда анкета **Структура на овощните видове в България.** Същата ще се проведе от специалисти на ОСЗ в областта. Успоредно с нея ще анкетират и стопанствата от **Производство на плодове – реколта 2017.**

**УЧАСТИЕ В КОМИСИИ НА ЕКСПЕРТИ ОТ ОД“ЗЕМЕДЕЛИЕ“ – ПЕРНИК**

На експертите се възлагат и други дейности и отговорности. Съгласно заповеди на директора на ОД „Земеделие“ – Перник, те участват в комисии при процедурите по реда на чл. 37в и чл. 37ж от ЗСПЗЗ; при проверки по ЗПООПЗПЕС; проверки на ДПФ; провеждане на тръжни процедури за отдаване под наем и аренда на имоти от ДПФ; обследване на посевите; оглед на засегнати от неблагоприятни климатични условия площи със земеделски култури; изпълняване на дейности по агростатистика, от експертите от ОСЗ; съставяне на актове за административни нарушения по ЗРКЗГТ и по ЗПООПЗПЕС; участие в комисии за приемане на планове на новообразуваните имоти в бившите стопански дворове на заличените ТКЗС в областта; сформиране на екипи за теренни проверки и др. дейности/. Със заповеди, издадени от началниците на общинските служби по земеделие се извършват проверки на имоти за издаване на становища; комисии за промяна на НТП и др.

Със заповед № РД 09-444/08.06.2017г. на министъра на земеделието, храните и горите от ОД „Земеделие“ – Перник, четирима служители - експерти и началници на ОСЗ са оправомощени да осъществяват надзор върху контролиращите лица, на основание разпоредбата на чл. 18, ал.2 от Закона за прилагане на Общата организация на пазарите на земеделски продукти на ЕС.Съгласно заповеди на министъра на земеделието, горите и храните, за всеки конкретен случай, оправомощените експерти извършват проверки. През 2017 г. са извършени две проверки на контролиращите лица „СЕРЕС – Сертификация на екологични стандарти“ ООД и „СЖС България“ ЕООД.

През 2017 г. експерти от дирекцията участваха в различни междуведомствени комисии – за приемане на териториите по § 4 от ЗСПЗЗ /3 комисии/, за рекултивиране на депа за битови отпадъци /2 комисии/, за приемане на общи устройствени планове за общините Перник и Радомир и др.

**ОБУЧЕНИЕ НА ЕКСПЕРТИ ОТ ОД“ЗЕМЕДЕЛИЕ“ – ПЕРНИК ПРЕЗ 2017 г.**

|  |  |  |  |  |
| --- | --- | --- | --- | --- |
| **№ по ред** | **ОДЗ   Проведени обучения / семинари** | **Брой проведени обучения** | **Обучаваща институция** | **Общ брой обучени служители** |
| **1** | **2** | **3** | **4** | **5** |
| **14** | **Перник** |  |  |  |
| 1 | **Създаване на кадастрални данни в цифров вид и развитие на електронните административни услуги на АГКК** | 1 | **Бенефициент: Агенция по геодезия, картография и кадастър** | 6 |
| **Изпълнител: Обединение „Експерти в действие“** |
|
| 2 | **Обучение за извършване на специализирани теренни проверки на физически блокове за обновяване на данните в СИЗП** | 1 | **Министерство на земеделието, храните и горите** | 5 |
|
|
| 3 | **Повишаване ефективността на мерките прилагани по Наредба № 23 от 29.12.2015 г.  за условията и реда за мониторинг на пазара на зърно.** | 1 | **Министерство на земеделието, храните и горите** | 1 |
|
|
| 4 | **Разработване и внедряване в експлоатация на интегрирана информационна компютърна система на отдел "Агростатистика" по проект "Структура на земеделските стопанства през 2016 г."** | 1 | **Министерство на земеделието, храните и горите** | 2 |
|
|
| 5 | **Въвеждане на данните за „Структура на земеделските стопанства през 2016 година“** | 1 | **Министерство на земеделието, храните и горите** | 2 |
|
|

**АННА ЦВЕТКОВА,**

**ДИРЕКТОР НА ОД“ЗЕМЕДЕЛИЕ“ - ПЕРНИК**